Diari Oficial de la Generalitat Valenciana


Sumari del DOGV 4650, del 15-12-2003 (2003/13901)

ORDE de 4 de desembre de 2003, de la Conselleria d'Indústria, Comerç i Turisme, sobre concessió d'ajudes en matèria de recuperació i millora del medi ambient afectat per activitats mineres, per a l'exercici pressupostari 2004.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13646


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * ajuda a les empreses
    * suport econòmic
    * organització patronal
    * protecció del paisatge
    * col·legi professional
    * associació professional
    * indústria minera
    * administració local

ORDE de 4 de desembre de 2003, de la Conselleria d'Indústria, Comerç i Turisme, sobre concessió d'ajudes en matèria de recuperació i millora del medi ambient afectat per activitats mineres, per a l'exercici pressupostari 2004. [2003/13915]
  
Les activitats mineres ocasionen sobre l'entorn una sèrie d'impactes ambientals, de caràcter residual, que en algunes ocasions arriben a ser importants. Estos impactes afecten a part dels elements del medi natural en l'entorn del seu emplaçament, per la qual cosa la societat en els últims anys té una especial sensibilització davant d'esta situació.
  
En la Comunitat Valenciana la situació es troba influenciada per ser una regió on predomina fonamentalment l'activitat minera relacionada amb les roques industrials i ornamentals, amb gran tradició per tant en la pedra picada d'aquelles roques, argiles, caolins, etc. i on a més s'han realitzat nombroses obres públiques que han necessitat ingents quantitats d'àrids per a construcció, obtinguts d'explotacions mineres a cel obert, pedreres, en la ubicació del qual hi ha primat bàsicament la proximitat de l'obra. Tot això ha donat lloc a una elevada quantitat de buits miners, així com a l'existència de certs enderrocs, basses i dics miners, de gran varietat de formes i volums que afecten en major o menor mesura a la qualitat paisatgística i mediambiental.
  
Les activitats mineres d'aprofitament de recursos minerals a cel obert que van ser realitzades amb anterioritat a l'entrada en vigor del Reial Decret 2.994/1982, de 15 d'octubre, que obliga a la restauració dels terrenys afectats per aquella activitat minera, no estan subjectes ni a esta normativa ni a les més recents lleis de medi ambient, tant de l'Estat com de la Comunitat Valenciana. Per això la restauració, recuperació i millora del territori on s'ubiquen els buits i altres estructures mineres creats al terme de l'operació d'aprofitament miner, al mancar d'una persona o entitat responsable dels mateixos, ha d'entrar en consideració de l'administració.
  
D'altra banda, és necessari propiciar el desenvolupament de línies d'actuació relacionades amb la Investigació i Desenvolupament Tecnològic en matèria de disminució de l'impacte mediambiental per al sector de les indústries extractives mineres i dels establiments de benefici de matèries primeres minerals.
  
La Comunitat Valenciana, d'acord amb el que preveu l'Estatut d'Autonomia, té atribuïdes competències en matèria de règim miner. En l'exercici d'estes competències procedix a establir un règim d'ajudes que tendisca a aconseguir la millora i recuperació del medi ambient afectat per activitats mineres a la Comunitat Valenciana.
  
El Govern Valencià conscient de la necessitat de conciliar l'existència i desenvolupament racional de l'activitat econòmica amb el dret social a disfrutar d'un medi ambient adequat, així com de la realitat dels canvis produïts en la societat que afecten a eixa activitat de manera substancial, considera oportú convocar ajudes que permeten procedir a esmenar les alteracions ambientals causades al llarg del temps per aquells aprofitaments i estructures mineres, així com facilitar el desenvolupament de projectes en matèria d'I+D+I que ajuden a minimitzar l'impacte de les activitats mineres sobre el medi ambient.
  
Finalment, s'assenyala que les ajudes que es concedisquen d'acord amb el que preveu la present orde, ho seran en el marc del Reglament (CE) núm. 69/2001 de la Comissió, de 12 de gener del 2001, relatiu a l'aplicació dels articles 87 i 88 del Tractat CE a les ajudes de minimis (DOCE L 10/30 de 13 de gener del 2001).
  
Per això i en virtut de les facultats que em conferixen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
CAPÍTOL I
  
Règim d'ajudes
  
Article 1. Objecte i àmbit
  
1. L'objecte de la present orde és establir el règim de concessió d'ajudes en matèria de recuperació i millora del medi ambient afectat per activitats i estructures mineres, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a l'efecte establisca la Llei de Pressupostos de la Generalitat Valenciana per a l'exercici 2004.
  
2. El règim d'ajudes s'aplicarà tal com es determina en els següents articles.
  
Article 2. Accions susceptibles de suport
  
1. Les ajudes podran anar destinades a les actuacions següents:
  
a) Realització de plans de restauració o de recuperació i millora del medi ambient, així com d'altres projectes o actuacions dirigides a corregir l'impacte ambiental o a la recuperació o rehabilitació de zones afectades per les activitats mineres i estructures mineres que es relacionen, l'explotació de les quals, depòsit o abocament, s'haguera realitzat total o parcialment amb anterioritat a l'entrada en vigor del Reial Decret 2.994/1982, de 15 d'octubre, sobre restauració de l'espai natural afectat per activitats mineres (BOE núm. 274, de 15 de novembre de 1982):
  
- Antics aprofitaments miners i altres buits miners, així com antigues basses, preses de residus miners i enderrocs miners, que es troben en qualsevol de les situacions següents: inactius, abandonats, caducats, o en procés de caducitat iniciat a la publicació d'esta convocatòria.
  
b) Realització de plans de restauració de l'espai natural afectat per activitats mineres autoritzades per la Generalitat Valenciana i actualment en fase d'explotació, o en procés de caducitat, que suposen una millora respecte al pla de restauració existent en l'expedient administratiu de l'explotació minera.
  
c) Projectes dirigits a la millora de la gestió d'aspectes relacionats amb el medi ambient en les empreses pertanyents al sector de les indústries extractives mineres i dels establiments de benefici de matèries primeres minerals, per mitjà del desenvolupament, implantació i certificat de sistemes de gestió mediambiental basats en models internacionals; així com accions formatives i informatives en matèria de medi ambient i restauració de terrenys afectats per activitats mineres i establiments de benefici; a més de l'elaboració, edició i divulgació (en qualsevol suport) d'estudis, diagnòstics de situació, guies, manuals i altres documents encaminats a millorar la qualitat en dites empreses i a reduir l'impacte ambiental que estes produïxen pel desenvolupament de la seua activitat industrial.
  
Entre ells s'inclouen:
  
- Desenvolupament de sistemes i marques de certificat d'aspectes mediambientals específics, basats en models internacionals, adaptats als requeriments de les indústries extractives mineres i establiments de benefici de matèries primeres minerals.
  
- Elaboració de guies o manuals orientats a la incorporació dels aspectes mediambientals en la gestió de les empreses del sector miner i a facilitar el coneixement i compliment de la normativa mediambiental.
  
- Elaboració de plans d'optimació de l'explotació dels recursos miners orientats al seu millor aprofitament i a la reducció de l'impacte ambiental sobre el seu entorn.
  
- Realització d'estudis orientats a la reducció de l'impacte ambiental d'explotacions mineres i establiments de benefici, enderrocs o altres estructures mineres, atenent a criteris de minimització i reutilització dels subproductes generats i a la restauració o rehabilitació dels espais afectats per estes.
  
- Realització d'accions formatives i informatives (jornades, seminaris, congressos, conferències, cursos) en matèria de medi ambient i restauració, recuperació o millora de terrenys afectats per activitats mineres i establiments de benefici de matèries primeres minerals.
  
d) Execució, edició i divulgació (en qualsevol suport) de projectes d'investigació i desenvolupament tecnològic orientats a la creació, posada a punt i demostració de tecnologies que permeten disminuir l'impacte mediambiental de les indústries extractives mineres i dels establiments de benefici de matèries primeres minerals, i millorar l'aprofitament dels recursos miners disponibles. Entre ells s'inclouen projectes dirigits al desenvolupament de:
  
- Metodologies i tecnologies per a l'optimació de les explotacions mineres que permeta un aprofitament màxim dels recursos amb el mínim impacte mediambiental.
  
- Nous productes i tecnologies que permeten l'aprofitament dels estèrils, i altres residus miners generats durant l'extracció dels minerals o en les activitats de tractament i processat de les matèries primeres minerals.
  
- Tecnologies per a la restauració i rehabilitació dels espais naturals afectats per les activitats extractives.
  
2. Per a les actuacions definides en els apartats a) i b), del punt 1 anterior, les subvencions concedides podran aconseguir una quantia màxima de fins al 100 per cent del cost total de les activitats a realitzar exclusivament en els terrenys afectats per les referides activitats o estructures mineres fins a l'entrada en vigor de l'expressat RD 2.994/1982, de 15 d'octubre, sobre restauració, i fins al 30 per cent en els altres supòsits, conforme als criteris següents:
  
a) Per a les empreses definides en l'apartat a) de l'article 3, la subvenció màxima possible serà de fins al 30 per cent del cost total subvencionable del projecte, sense que en cap cas puga superar la quantitat de 36.050 euros per projecte.
  
b) Per a les entitats locals referides en l'apartat b) de l'article 3, i per al desenvolupament d'activitats incloses en l'apartat 1.a) de l'article 2, la subvenció màxima possible serà de fins al 100 per cent, conforme als criteris següents:
  
b.1) Segons el següent barem de població, quan l'actuació es desenvolupe en terrenys de titularitat pública:
  
- Inferior a 5.000 habitants, fins al 100 per cent del cost total subvencionable.
  
- Compreses entre 5.000 i 20.000 habitants, en escala descendent, entre el 80 per cent i el 40 per cent de la quantia subvencionable.
  
- Superior a 20.000 habitants, fins a un 30 per cent de l'import total del projecte.
  
b.2) Independentment de la població, fins al 30 per cent del cost total subvencionable quan l'actuació es desenvolupe en terrenys de titularitat no pública, sempre que l'objecte del projecte estiga relacionat amb una destinació social definida.
  
3. Per a les actuacions definides en els apartats c) i d), del punt 1 anterior, les subvencions podran aconseguir fins al 100 per cent de l'import total del projecte o actuació a realitzar, conforme als criteris següents:
  
a) Per a les empreses definides en l'apartat a) de l'article 3: la subvenció màxima possible serà de fins al 30 per cent del cost total subvencionable del projecte o acció, sense que en cap cas l'import màxim de la subvenció atorgada per actuació puga superar la quantitat de 36.050 euros.
  
b) Per a les entitats referides en l'apartat c) de l'article 3: la subvenció màxima possible podrà aconseguir fins al 100 per cent del cost total subvencionable del projecte o actuació sol·licitada, sense que en cap cas l'import màxim de la subvenció atorgada per actuació puga superar la quantitat de 72.101 euros.
  
4. Les ajudes que s'establixen en la present orde tindran la consideració de subvencions a fons perdut.
  
5. Seran subvencionables les despeses per contractació externa de redacció, i visat, si correspon, del pla de restauració o projecte tècnic requerit en l'apartat 2, d) de l'article 4 relatiu a l'activitat proposada.
  
6. No serà subvencionable:
  
- L'IVA satisfet per l'adquisició de béns o Serveis, i en general qualsevol impost pagat pel beneficiari.
  
- Les despeses financeres conseqüència de la inversió.
  
- Les despeses d'adquisició de terrenys, maquinària, equips informàtics, béns mobles, si és procedent.
  
- Les despeses d'assistència dels alumnes o assistents a les accions formatives o informatives, si correspon.
  
- Les despeses de personal propi i els ocasionats pels consums habituals utilitzats per al normal funcionament i desenvolupament de les funcions inherents als beneficiaris.
  
7. L'import de les presents ajudes no podrà fer que l'import total de les ajudes de minimis que reba l'empresa durant un període de tres anys siga superior al límit de 100.000 euros.
  
Article 3. Beneficiaris de les ajudes
  
Podran ser beneficiaris de les ajudes:
  
a) Les empreses que exercisquen activitats mineres d'aprofitament o de preparació, concentració o benefici en establiments de benefici de matèries primeres minerals dins del territori de la Comunitat Valenciana per a les actuacions incloses en l'apartat 1.a), b), c) i d) de l'article 2.
  
b) Les entitats locals de la Comunitat Valenciana per a actuacions incloses en l'apartat 1.a) de l'article 2.
  
c) Les associacions empresarials amb implantació en el sector miner, els col·legis professionals i associacions professionals relacionades amb el sector miner per a les actuacions incloses en els apartats 1.c) i 1.d) de l'article 2.
  
CAPÍTOL II
  
Procediment
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde, hauran de dirigir-se a la Direcció General d'Indústria i Investigació Aplicada i es presentaran en l'imprés normalitzat, en el Registre General de la Conselleria d'Indústria, Comerç i Turisme, o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se dels documents que a continuació s'indiquen:
  
a) Documentació acreditativa i identificadora del sol·licitant i, si és procedent, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, que a continuació s'indica, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula del citat impost. Quan el sol·licitant estiga exempt del citat impost, acreditarà esta circumstància per mitjà de declaració responsable.
  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13. 1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. La dita certificat podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant es troba al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. La dita certificat podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè la Conselleria d'Economia, Hisenda i Ocupació li cedisca la informació.
  
c) Dades de domiciliació bancària segons model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Indústria, Comerç i Turisme i no han experimentat variació.
  
d) En funció del tipus d'actuació per a la que se sol·licita l'ajuda, Memòria descriptiva, Pla de Restauració o Projecte tècnic, en dos exemplars (que quan corresponga estarà subscrit per tècnic competent i visat pel corresponent col·legi professional) que inclourà, almenys i segons corresponga, els següents apartats: Memòria tècnica, Plans i Pressupost així com els Annexos precisos. S'especificaran, igualment, els objectius perseguits, la descripció del projecte i la seua repercussió en relació amb la restauració, recuperació, millora del medi ambient, o la disminució de l'impacte ambiental, amb expressió de les fases i terminis de realització i finalització que necessàriament serà dins de l'exercici 2004. Es farà constar, si és procedent, la titularitat dels terrenys objecte de la inversió, amb indicació del lloc concret on s'efectuarà aquella actuació dins del terme municipal. Així mateix, s'expressarà l'entitat externa que, si és procedent, participarà en el desenvolupament del projecte o actuació. Finalment, s'inclourà informació d'interés en relació amb els criteris de valoració establits en l'article 5.
  
En el cas d'actuacions incloses en l'apartat 1.b) de l'article 2, s'expressaran les millores de restauració proposades, i s'adjuntarà còpia de l'últim pla de restauració de l'explotació presentat en el corresponent Servei Territorial d'Indústria.
  
El Pressupost, tenint en compte la naturalesa de l'actuació la subvenció de la qual se sol·licita, especificarà, entre altres, els aspectes següents:
  
- Quantia global de la inversió o de la despesa necessària per a la realització de l'actuació.
  
- Detall del total de la inversió o de la despesa desglossada per partides, que pot substituir-se per factures proforma.
  
- Costos de redacció i visat del projecte o pla de restauració, en el cas d'actuacions incloses en l'article 2, punt 1, apartats a) i b).
  
- Quantia de l'ajuda que se sol·licita, d'acord amb el que estabix la present orde per al tipus d'actuació sol·licitada i l'entitat sol·licitant.
  
e) Declaració responsable, si correspon, de les ajudes de minimis concedides per qualsevol projecte a l'empresa durant els tres últims anys, amb indicació d'import, organisme, data de concessió i règim d'ajudes en què s'empara; o si és procedent, declaració de no haver-ne rebut cap.
  
f) Acreditació de la titularitat dels terrenys i autorització documental del titular dels esmentats terrenys per a l'execució programada, si correspon.
  
g) Certificat de l'acord del Ple o del corresponent òrgan de govern de l'entitat local en què s'expresse la seua voluntat d'acollir-se a la present orde de subvencions, si és procedent.
  
h) Si correspon, autorització del titular del dret miner per a l'execució del projecte, així com la seua renúncia definitiva de la realització de qualsevol activitat minera en l'àrea afectada per la subvenció sol·licitada.
  
i) Certificat del padró del municipi o municipis sol·licitants a la data de petició d'ajuda, si és procedent.
  
3. Les sol·licituds es presentaran amb anterioritat a l'inici de l'execució del projecte.
  
4. Els sol·licitants podran executar els projectes a partir d'1 de gener del 2004, sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
5. El termini de presentació de sol·licituds serà el comprés entre l'endemà al de la publicació de la present orde en el Diari Oficial de la Generalitat Valenciana i el 4 de febrer del 2004.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició.
  
Article 5. Criteris d'avaluació de les sol·licituds
  
Per a la concessió de les ajudes es valorarà especialment:
  
a) El grau d'adequació dels projectes o actuacions a l'objectiu d'estes ajudes, millora i recuperació del medi ambient afectat per activitats i estructures mineres, o la disminució de l'impacte ambiental de les activitats mineres.
  
b) La naturalesa i interés del projecte d'acord amb el que especifica l'article 2.
  
c) La incidència sobre zones amb major ubicació d'activitats o estructures mineres.
  
d) El major valor ambiental de l'àrea afectada per l'activitat o estructura minera.
  
e) La major aportació de l'empresa o entitat sol·licitant.
  
f) L'interés social del projecte.
  
g) La creació de fonts de riquesa alternativa.
  
h) La major incidència sobre explotacions o estructures mineres caducades, abandonades.
  
i) El major impacte ambiental del buit o estructura minera.
  
j) La proximitat a nuclis de població o vies de comunicació.
  
k) El grau de millora del pla de restauració.
  
l) Els projectes col·lectius enfront de les actuacions particulars.
  
m) La major incidència sobre un o més subsectors miners.
  
n) L'experiència, capacitat, solvència tècnica i tecnològica de l'entitat externa que realitza el projecte o actuació.
  
o) La disminució de l'impacte ambiental com a conseqüència del projecte.
  
p) El caràcter innovador i demostratiu del projecte.
  
q) La formulació de propostes fàcilment aplicables per les indústries mineres i pels establiments de benefici per a la disminució de l'impacte mediambiental.
  
r) Les accions formatives i informatives desenvolupades per entitats alienes al beneficiari i a aquelles altres entitats a què pertanguen les persones a qui van dirigides.
  
Article 6. Estudi i avaluació de les sol·licituds
  
1. Per a l'estudi i avaluació de les sol·licituds presentades i l'elaboració de les corresponents propostes de concessió o denegació de les subvencions i, si és procedent, determinació de la quantia de l'ajuda, així com definició de condicions i obligacions específiques, es crea una Comissió d'Avaluació, presidida pel director general d'Indústria i Investigació Aplicada i el vicepresident de la qual serà el cap de l'Àrea d'Ordenació i Seguretat Industrial i Minera. Seran vocals, el cap del Servei Territorial d'Indústria de cada província de la Comunitat Valenciana i el cap del Servei de Mines, que a més actuarà com a secretari d'esta.
  
2. L'avaluació s'efectuarà atenent als criteris de prioritat definits en l'article 5.
  
3. El règim jurídic de la Comissió és l'establit en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. Si és procedent, la Comissió podrà sol·licitar informe a les Conselleries de Territori i Habitatge o Agricultura, Pesca i Alimentació respecte a qualsevol dels projectes presentats. El termini d'evacuació d'este i els seus efectes en el procediment seran els establits en l'article 83 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Article 7. Resolució de la concessió d'ajudes
  
1. La Direcció General d'Indústria i Investigació Aplicada podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada. Igualment, podrà requerir al corresponent Servei Territorial d'Indústria o a l'entitat externa que a l'efecte designe, informe relatiu a l'actuació o projecte la subvenció del qual se sol·licita.
  
2. Per a les actuacions incloses en el punt 1, apartats a) i b) de l'article 2, prèviament a la resolució de la sol·licitud de subvenció, el projecte o pla relatiu a l'activitat sol·licitada, se sotmetrà a informe de supervisió de personal tècnic del Servei Territorial d'Indústria de la província que corresponga, llevat que a l'efecte la Direcció General d'Indústria i Investigació Aplicada designe expressament un altre, d'acord amb el que disposa l'article 46.3 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
3. Les sol·licituds seran estudiades i valorades per la Comissió d'Avaluació definida en l'article anterior.
  
4. Avaluades les sol·licituds, el conseller d'Indústria, Comerç i Turisme dictarà resolució de concessió d'ajudes, a proposta de la Direcció General d'Indústria i Investigació Aplicada, fixant expressament la quantia de l'ajuda i import de la inversió o despesa subvencionat i incorporant, si és procedent, les condicions tècniques, econòmiques i obligacions addicionals que afecten al desenvolupament de l'actuació objecte de subvenció. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de quatre mesos comptats des de la data de la finalització del termini de presentació de sol·licituds. Transcorregut el dit termini sense que haja recaigut resolució s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà al de la notificació de la resolució corresponent.
  
Article 8. Resolució d'incidències
  
L'òrgan competent per a la concessió de les ajudes contemplades en la present orde, resoldrà les incidències que es produïsquen amb posterioritat a la dita concessió i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
Article 9. Control de les accions
  
1. La Direcció General d'Indústria i Investigació Aplicada, a través dels seus Serveis Territorials d'Indústria o pels seus propis mitjans, realitzarà el control i seguiment dels projectes per mitjà de les inspeccions que estime necessàries, emetent, certificat final de conformitat als objectius del projecte objecte d'ajuda, que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana, en relació amb les subvencions o ajudes concedides.
  
Article 10. Obligacions del beneficiari
  
Són obligacions del beneficiari:
  
a) Executar el projecte en els termes establits per la resolució de concessió d'ajuda.
  
b) Obtindre les autoritzacions precises per a la realització de qualsevol obra, instal·lació, etc., que poguera incloure's dins del projecte objecte de subvenció, el procediment del qual serà independent del relatiu a la concessió i liquidació de les ajudes corresponents, així com assegurar-se, si correspon, que la qualificació urbanística de la zona és conforme per a la realització del projecte.
  
c) Desenrotllar el projecte o actuació elaborant, si és procedent, la documentació de seguretat precisa i adoptant les mesures necessàries per a garantir la seguretat en l'execució dels treballs.
  
d) Acreditar la realització de l'activitat subvencionada per mitjà de la presentació dels certificats i documentació corresponents davant de la Direcció General d'Indústria i Investigació Aplicada en la forma i terminis assenyalats en la respectiva resolució de concessió d'ajuda.
  
e) Informar puntualment de l'estat d'execució del projecte a la Conselleria d'Indústria, Comerç i Turisme, als efectes del seu seguiment i control de la realització.
  
f) Fer constar de manera explícita el suport de la Conselleria d'Indústria, Comerç i Turisme. Quan l'objecte de la subvenció siga la realització d'obres es farà per mitjà de cartell informatiu situat en estes.
  
g) El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 11. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte o de les fases previstes, i en tot cas fins al 30 d'octubre del 2004 inclusivament i llevat que per circumstàncies concurrents es determine un termini distint en la resolució de concessió de l'ajuda, hauran de presentar:
  
a) Factures, certificats d'obra quan corresponga, i la resta de documents justificatius de la inversió o despesa efectuat expedits d'acord amb la normativa vigent. Quan es tracte d'inversions realitzades per entitats locals, bastarà a estos efectes la presentació dels corresponents certificats de contracció de la despesa, expedits pel secretari o interventor, en els que conste l'acord de reconeixement de l'obligació per l'òrgan competent, acompanyats si és procedent de les respectives certificats d'obra.
  
b) Acreditació, si és procedent, del compliment de les obligacions i condicions que s'hagueren establit en la resolució de la concessió de l'ajuda.
  
c) Quan corresponga, certificat de direcció i terminació d'obra subscrit per tècnic competent i visat, si és procedent, pel col·legi oficial corresponent, en el que conste la seua adequació al pla o projecte tècnic i la seua efectiva realització, i si correspon acta de recepció de l'obra.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió o despesa aprovat, la insuficient justificació de la inversió o despesa efectivament realitzat i la concessió d'altres ajudes públiques o privades, amb posterioritat a la presentació de la sol·licitud si en el seu conjunt excedixen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualssevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els Pressupostos de la Generalitat Valenciana per a l'exercici 2004.
  
2. En compliment del que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2004, per orde de la Conselleria d'Indústria, Comerç i Turisme es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segunda
  
1. En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions i del Procediment Administratiu Comú, sempre que es faça constar la data i l'òrgan o dependència en què van ser presentats o si és procedent emesos i quan no hagen transcorregut més de cinc anys des de la finalització del procediment a què corresponguen.
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenvolupament i aplicació del que disposa la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 4 de desembre de 2003
  
El conseller d'Indústria, Comerç i Turisme,
  
MIGUEL I. PERALTA VIÑES